Ο **Γκάμπριελ Αλεχάνδρο ''Γκάμπι'' Ντεκ** (Ανιατούγια, 8 Φεβρουαρίου 1995) είναι Αργεντινός επαγγελματίας καλαθοσφαιριστής. Έχει ύψος 1.99 μέτρων  και μπορεί να παίξει τόσο ως σμολ φόργουορντ όσο και ως πάουερ φόργουορντ. Αγωνίζεται στην Ρεάλ Μαδρίτης.

Πρώτα χρόνια
------------

Τον Αύγουστο του 2011, ο Ντεκ παρακολούθησε την κατασκήνωση Μπάσκετ Χωρίς Σύνορα που έλαβε χώρα στο Ρίο ντε Τζανέιρο της Βραζιλίας. Ονομάστηκε ως ο πολυτιμότερος παίκτης της κατασκήνωσης. Αργότερα αγωνίστηκε στην εκδήλωση Nike Hoops Summit το 2013.

Επαγγελματική σταδιοδρομία
--------------------------

### Κίμσα (2010–2016)

Ο Ντεκ ξεκίνησε την επαγγελματική σταδιοδρομία του με την αργεντινή ομάδα Κίμσα, η οποία παίζει στην 1η κατηγορία Αργεντινής.

### Σαν Λορένζο (2016–2018)

Το 2016, ο Ντεκ εντάχθηκε στον Αργεντινό σύλλογο Σαν Λορένσο. Με τη Σαν Λορένσο, κέρδισε το αμερικανικό πρωτάθλημα καλαθοσφαίρισης της ΦΙΒΑ το 2018, ενώ αναδείχθηκε και ο Πολυτιμότερος Παίκτης (MVP) του Μεγάλου Τελικού της διοργάνωσης. Ο Ντεκ ήταν επίσης ο πρώτος σκόρερ της διοργάνωσης, σκοράροντας κατά μέσο όρο 19.1 πόντους ανά αγώνα, σε 8 αγώνες στους οποίους έπαιξε.

### Ρεάλ Μαδρίτης (2018–2021)

Στις 19 Ιουλίου 2018, ο Ντεκ υπέγραψε τριετές συμβόλαιο με τη Ρεάλ Μαδρίτης της 1ης κατηγορίας Ισπανίας και της Ευρωλίγκας, μετά την μεταγραφή του στην ισπανική ομάδα από την Σαν Λορένσο. Στην πρώτη του χρονιά με τον σύλλογο, έκανε την πρώτη εμφάνισή του την περίοδο 2018-19 στην Ευρωλίγκα, σκοράροντας κατά μέσο όρο 4.4 πόντους και 2.4 ριμπάουντ σε 31 αγώνες. Στο Ισπανικό πρωτάθλημα είχε 4.8 πόντους και 2.9 ριμπάουντ μέσο όρο σε 30 αγώνες.

Την τελευταία του χρονιά, ο Ντεκ εμφανίστηκε σε 58 αγώνες, σκοράροντας κατά μέσο όρο 9.7 πόντους, 3.8 ριμπάουντ και 1.2 ασίστ σε 23.9 λεπτά, ενώ ευστοχούσε στο 52.1% των σουτ εντός της κυκλικής περιοχής γύρω από τη μπασκέτα.

### Οκλαχόμα Σίτι Θάντερ (2021–2022)

Στις 12 Απριλίου 2021, ο Ντεκ υπέγραψε συμβόλαιο πολυετούς διαρκείας με τους Οκλαχόμα Σίτι Θάντερ του ΝΒΑ. Στις 29 Απριλίου, ο Ντεκ έκανε την πρώτη εμφάνισή του απέναντι στους Νιου Όρλεανς Πέλικανς, σημειώνοντας δύο πόντους, κερδίζοντας δύο ριμπάουντ και δίνοντας δύο ασίστ σε 15 λεπτά στην ήττα των Θάντερ με 109–95. Έπαιξε στους Οκλαχόμα Σίτι Θάντερ και σε 17 αγώνες είχε 6 πόντους, 2.7 ριμπάουντ και 1.7 ασίστ ανά 15.8 λεπτά με 58% στο δίποντο, 21% στο τρίποντο και 82% στις βολές. 

Στις 4 Ιανουαρίου 2022, οι Θάντερ αποδέσμευσαν τον Ντεκ.

### Επιστροφή στην Ρεάλ Μαδρίτης (2022–σήμερα)

Στις 19 Ιανουαρίου 2022, επέστρεψε στην Ρεάλ Μαδρίτης, με συμβόλαιο μέχρι το 2024. Στις 19 Ιουνίου 2022, κατέκτησε το Πρωτάθλημα Ισπανίας για δεύτερη φορά στην καριέρα του, αφού η Ρεάλ κέρδισε στη σειρά των τελικών την Μπαρτσελόνα με 3-1. Στις 25 Σεπτεμβρίου 2022, κατέκτησε το τέταρτο Σούπερ Καπ Ισπανίας στην καριέρα του, αφού η Ρεάλ κέρδισε στον τελικό την Μπαρτσελόνα 89-83, με τον ίδιο να πετυχαίνει 15 πόντους με 8 ριμπάουντ. Στις 11 Μαρτίου 2023 κόντρα στην Βαλένθια για την Ευρωλίγκα, είχε 18 πόντους, 2 ασίστ και 7 ριμπάουντ και αναδείχτηκε MVP της 28ης αγωνιστικής. Στις 21 Μαΐου 2023, η Ρεάλ νίκησε στον τελικό της Ευρωλίγκα τον Ολυμπιακό 79-78 και έτσι ο ίδιος κατέκτησε την πρώτη Ευρωλίγκα της καριέρας του. Ο ίδιος δεν αγωνίστηκε στο Final four, λόγω τραυματισμού (ρήξη έσω πλάγιου συνδέσμου). Συνολικά, τη σεζόν 2022-23 μέτρησε κατά μέσο όρο 12.3 πόντους, 5.4 ριμπάουντ και 1.9 ασίστ, σε 31 παιχνίδια στην Ευρωλίγκα, ενώ στο ισπανικό πρωτάθλημα είχε 9.1 πόντους, 4.8 ριμπάουντ και 1.6 ασίστ. Στις 28 Ιουνίου 2023, ανανέωσε το συμβόλαιό του με την ομάδα μέχρι το 2028. Στις 18 Φεβρουαρίου 2024, κατέκτησε για δεύτερη φορά το Κύπελλο Ισπανίας, αφού η Ρεάλ κέρδισε στον τελικό την Μπαρτσελόνα 96-85 με τον ίδιο να έχει 13 πόντους.

Πορεία στην Εθνική Ομάδα
------------------------

### Μικρές εθνικές ομάδες

Αγωνιζόμενος για τις μικρές εθνικές ομάδες της Αργεντινής, ο Ντεκ ήταν ο πρώτος σκόρερ του Παγκοσμίου Κυπέλλου Εφήβων της ΦΙΒΑ του 2012, σκοράροντας κατά μέσο όρο 21.5 πόντους ανά παιχνίδι. Επιλέχθηκε στην καλύτερη ομάδα της διοργάνωσης. Αγωνίστηκε επίσης στο Παγκόσμιο Κύπελλο Νέων Ανδρών της ΦΙΒΑ του 2013.

### Εθνική ανδρών

Ο Ντεκ εκπροσώπησε επίσης την εθνική ομάδα ανδρών της Αργεντινής στο Αμερικανικό Πρωτάθλημα Καλαθοσφαίρισης της ΦΙΒΑ του 2015, το οποίο έλαβε χώρα στην Πόλη του Μεξικού. Εκεί η Αργεντινή κατέκτησε το ασημένιο μετάλλιο. Κατά τη διάρκεια της διοργάνωσης, ο Ντεκ ήταν ο πιο εύστοχος παίκτης της εθνικής Αργεντινής στα δίποντα. Αγωνίστηκε στους Θερινούς Ολυμπιακούς Αγώνες του 2016 και στο Αμερικανικό Πρωτάθλημα Καλαθοσφαίρισης της ΦΙΒΑ του 2017 εκπροσωπώντας την Αργεντινή.

Το 2019 ήταν μέρος της εθνικής ομάδας της Αργεντινής η οποία κέρδισε το χρυσό μετάλλιο στους Παναμερικανικούς Αγώνες (στη καλαθοσφαίριση συγκεκριμένα) στη Λίμα. Στις 11 Σεπτεμβρίου 2022, κέρδισε το χρυσό μετάλλιο στο Αμερικανικό Πρωτάθλημα 2022, κερδίζοντας στον τελικό την γηπεδούχο Βραζιλία 75-73. Μάλιστα ο ίδιος αναδείχτηκε MVP και μέλος της καλύτερης πεντάδας της διοργάνωσης.

Στατιστικά σταδιοδρομίας
------------------------

### ΝΒΑ

| Έτος | Ομάδα | ΣΑ | ΒΑΣ | ΛΑΓ | ΕΣ% | 3Π% | ΕΒ% | ΡΑΓ | ΑΑΓ | ΚΑΓ | ΚΑΓ | ΠΑΓ |
| --- | --- | --- | --- | --- | --- | --- | --- | --- | --- | --- | --- | --- |
| 2020–21 | Οκλαχόμα Σίτι | **10** | 0 | **21.2** | .478 | .133 | .818 | **4.0** | **2.4** | **.8** | .0 | **8.4** |
| 2021–22 | Οκλαχόμα Σίτι | 7 | 0 | 8.0 | **.571** | **.500** | — | .9 | .7 | .1 | .0 | 2.6 |
| Σταδιοδρομία | 17 | 0 | 15.8 | .494 | .211 | .818 | 2.7 | 1.7 | .5 | .0 | 6.0 |

Τίτλοι-Διακρίσεις
-----------------

### Συλλογικοί

#### Κίμσα

* Πρωτάθλημα Αργεντινής (2015)
* Κύπελο Σούπερ 8 Αργεντινής: (2014)

#### Σαν Λορένζο

* Κύπελλο Πρωταθλητριών Αμερικής (2018)
* 2x Πρωτάθλημα Αργεντινής (2017, 2018)
* Κύπελο Σούπερ 4 Αργεντινής: (2017)

#### Ρεάλ Μαδρίτης

* Ευρωλίγκα: (2023)
* 2x Πρωτάθλημα Ισπανίας: (2019, 2022)
* 2x Κύπελλο Ισπανίας: (2020, 2024)
* 4x Σούπερ Καπ Ισπανίας: (2018, 2019, 2020, 2022)

### Ατομικοί

* MVP της αγωνιστικής στην Ευρωλίγκα (28η αγωνιστική 2022/23)
* MVP του τελικού του Κυπέλλου Πρωταθλητριών Αμερικής (2018)
* Καλύτερη πεντάδα του Κυπέλλου Πρωταθλητριών Αμερικής (2018)
* Πρώτος σκόρερ του Κυπέλλου Πρωταθλητριών Αμερικής (2018)
* 2x MVP τελικών Πρωταθλήματος Αργεντινής: (2017, 2018)
* MVP Πρωταθλήματος Αργεντινής: (2018)
* Καλύτερος νέος παίκτης Πρωταθλήματος Αργεντινής: (2018)
* Πιο βελτιωμένος παίκτης Πρωταθλήματος Αργεντινής: (2014)

Βιβλιογραφικές αναφορές
-----------------------

1. ↑  DECK, GABRIEL HEIGHT: 1.99.
2. ↑  «"BWB Americas 2011."». Αρχειοθετήθηκε από το πρωτότυπο στις 18 Σεπτεμβρίου 2014. Ανακτήθηκε στις 23 Ιουλίου 2022.
3. ↑  «Deck joins Real Madrid | Real Madrid CF». *Real Madrid C.F. - Web Oficial*. 19 July 2018.. Ανακτήθηκε στις 19 July 2018.
4. ↑  «Official Announcement: Gabriel Deck | Real Madrid CF». *Real Madrid C.F. - Web Oficial*. 19 July 2018.. Ανακτήθηκε στις 19 July 2018.
5. 1 2  «Thunder Signs Gabriel Deck to Multi-Year Contract». *NBA.com*. 12 Απριλίου 2021. Ανακτήθηκε στις 12 Απριλίου 2021.
6. ↑  «Thunder's Gabriel Deck: Does little in debut». *CBSSports.com* (στα Αγγλικά). Ανακτήθηκε στις 2 Μαΐου 2021.
7. ↑  Parker, Derek. «Oklahoma City's Gabriel Deck flashes potential in NBA debut». *Sports Illustrated Oklahoma City Thunder News, Analysis and More* (στα Αγγλικά). Ανακτήθηκε στις 2 Μαΐου 2021.
8. ↑  «Ντεκ: Τέλος από τους Θάντερ». *Eurohoops*. 4 Ιανουαρίου 2022. Ανακτήθηκε στις 28 Ιουνίου 2023.
9. ↑  «Ρεάλ Μαδρίτης: Ντεκ ως το… 2024». *Eurohoops*. 19 Ιανουαρίου 2022. Ανακτήθηκε στις 12 Σεπτεμβρίου 2022.
10. ↑  «Ρεάλ: Η "Βασίλισσα" έριξε στο καναβάτσο την Μπάρτσα και ανέβηκε στο ΘΡΟΝΟ της! (videos)». *Eurohoops*. 19 Ιουνίου 2022. Ανακτήθηκε στις 19 Ιουνίου 2022.
11. ↑  «Ρεάλ: Πήρε τη ματσάρα κόντρα στη Μπαρτσελόνα και μαζί ένα ακόμα Supercopa! (videos)». *Eurohoops*. 25 Σεπτεμβρίου 2022. Ανακτήθηκε στις 25 Σεπτεμβρίου 2022.
12. ↑  «Ευρωλίγκα: Ντεκ και Μονέκε για πρώτη φορά MVP στην καριέρα τους! (Video)». *Eurohoops*. 11 Μαρτίου 2023. Ανακτήθηκε στις 28 Ιουνίου 2023.
13. ↑  «Η αθάνατη Ρεάλ Μαδρίτης σόκαρε τον Ολυμπιακό με καλάθι του Γιουλ και αναδείχθηκε πρωταθλήτρια Ευρώπης». *www.sport24.gr*. Ανακτήθηκε στις 21 Μαΐου 2023.
14. ↑  «Ρεάλ: Τέλος η σεζόν για τον Ντεκ με ρήξη έσω πλάγιου συνδέσμου (Pic)». *Eurohoops*. 5 Μαΐου 2023. Ανακτήθηκε στις 28 Ιουνίου 2023.
15. ↑  «Ρεάλ: Ανανέωσε Ντεκ μέχρι το 2028 (photo)». *Eurohoops*. 28 Ιουνίου 2023. Ανακτήθηκε στις 28 Ιουνίου 2023.
16. ↑  «Ρεάλ - Μπαρτσελόνα 96-85: «Βασίλισσα» στο Copa del Rey (vid) | Gazzetta». *www.gazzetta.gr*. Ανακτήθηκε στις 18 Φεβρουαρίου 2024.
17. ↑  2015 FIBA Americas Championship – Gabriel Deck's profile, FIBA.com, accessed 11 Feb 2016.
18. ↑  «Η Αργεντινή κατέκτησε το AmeriCup, με γκραν γκινιόλ φινάλε επί της Βραζιλίας μέσα στην έδρα της (Video)». *Eurohoops*. 12 Σεπτεμβρίου 2022. Ανακτήθηκε στις 12 Σεπτεμβρίου 2022.

Εξωτερικοί σύνδεσμοι
--------------------

* Ο Γκάμπριελ Ντεκ στο fiba.com